題竹洲
作者：徐元杰
朝代：宋

paragraphs: 人之生也直，此君亦如是。
我酷愛此君，臭味本相似。
方其出地初，一種根萌異。
剛特儼不回，鈞石莫障蔽。
日夜之所息，雨露之所漬。
玉成脩茂姿，表表在天地。
其靜專似仁，其動闢似智。
其肅然似禮，其凝然似義。
虛中純白生，似信不容僞。
在人該五常，在天足五氣。
六月蒼蒼寒，不附炎熱勢。
雨雪披猖中，彈壓萬凋瘁。
似正色立朝，忠誠著於世。
似廣厦萬間，其蔭足以庇。
似聞伯夷風，頑廉懦立志。
似堅子卿節，夷險無二致。
似見魯仲連，不復論鄙事。
似識元紫芝，頓消名與利。
子陵釣嚴灘，太公釣璜渭。
風月一竿中，相從神骨契。
持此叩竹洲，考功言外意。